L 229/2
EL
Επίσημη Εφημερίδα της Ευρωπαϊκής Ένωσης
18.9.2023
(3)
Το πλαίσιο αυτό επιδιώκει δύο γενικούς στόχους.
Ο πρώτος στόχος είναι να εξασφαλιστούν οι αναγκαίες προϋποθέσεις για την ανταγωνιστικότητα και την ικανότητα καινοτομίας της Ένωσης, να διασφαλιστεί η προσαρμογή του κλάδου στις διαρθρωτικές αλλαγές λόγω των ταχέων κύκλων καινοτομίας και της ανάγκης για βιωσιμότητα και να ενισχυθεί το οικοσύστημα ημιαγωγών σε επίπεδο Ένωσης με τη συγκέντρωση γνώσεων, εμπειρογνωσίας, πόρων και κοινών πλεονεκτημάτων.
Ο δεύτερος στόχος, χωριστός και συμπληρωματικός του πρώτου, είναι η βελτίωση της λειτουργίας της εσωτερικής αγοράς με τη θέσπιση ενιαίου νομικού πλαισίου της Ένωσης για την αύξηση της μακροπρόθεσμης ανθεκτικότητας και της ικανότητας της Ένωσης να καινοτομεί και να παρέχει ασφάλεια εφοδιασμού στον τομέα των τεχνολογιών ημιαγωγών, με στόχο την αύξηση της ευρωστίας για την αντιμετώπιση των διαταραχών.
(4)
Είναι αναγκαίο να ληφθούν μέτρα για την ανάπτυξη ικανοτήτων και την ενίσχυση του οικοσυστήματος ημιαγωγών της Ένωσης σύμφωνα με το άρθρο 173 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ).
Τα εν λόγω μέτρα δεν θα πρέπει να συνεπάγονται εναρμόνιση των εθνικών νομοθετικών και κανονιστικών διατάξεων.
Στο πλαίσιο αυτό, η Ένωση θα πρέπει να ενισχύσει την ανταγωνιστικότητα και την ανθεκτικότητα της τεχνολογικής και βιομηχανικής βάσης των ημιαγωγών, ενισχύοντας παράλληλα την ικανότητα καινοτομίας του οικείου οικοσυστήματος ημιαγωγών σε ολόκληρη την Ένωση, μειώνοντας την εξάρτηση από περιορισμένο αριθμό εταιρειών και γεωγραφικών περιοχών τρίτων χωρών και ενισχύοντας την ικανότητά της να σχεδιάζει και να παράγει, να συσκευάζει, να επαναχρησιμοποιεί και να ανακυκλώνει προηγμένους ημιαγωγούς.
Η πρωτοβουλία «Μικροκυκλώματα για την Ευρώπη» (η «πρωτοβουλία») που θεσπίζεται με τον παρόντα κανονισμό θα πρέπει να στηρίζει τους εν λόγω στόχους γεφυρώνοντας το χάσμα μεταξύ των προηγμένων δυνατοτήτων έρευνας και καινοτομίας της Ένωσης και της βιώσιμης βιομηχανικής τους εκμετάλλευσης.
Η πρωτοβουλία θα πρέπει να προωθεί την ανάπτυξη ικανοτήτων ώστε να καταστεί δυνατός ο σχεδιασμός, η παραγωγή και η ολοκλήρωση συστημάτων σε τεχνολογίες ημιαγωγών επόμενης γενιάς, και θα πρέπει να εντείνει τη συνεργασία μεταξύ βασικών παραγόντων σε ολόκληρη την Ένωση, ενισχύοντας την αλυσίδα εφοδιασμού με ημιαγωγούς και την αξιακή αλυσίδα των ημιαγωγών της Ένωσης, εξυπηρετώντας βασικούς βιομηχανικούς τομείς και δημιουργώντας νέες αγορές.
(5)
Λόγω της γενικευμένης χρήσης των ημιαγωγών, οι πρόσφατες ελλείψεις επηρέασαν αρνητικά, είτε άμεσα είτε έμμεσα, επιχειρήσεις σε ολόκληρη την Ένωση και είχαν έντονες οικονομικές επιπτώσεις.
Ο οικονομικός και κοινωνικός αντίκτυπος αύξησε την ευαισθητοποίηση του κοινού και των οικονομικών φορέων, και κατά συνέπεια την πίεση προς τα κράτη μέλη να αντιμετωπίσουν τις στρατηγικές εξαρτήσεις όσον αφορά τους ημιαγωγούς.
Ταυτόχρονα, ο τομέας των ημιαγωγών χαρακτηρίζεται από αλληλεξαρτήσεις σε ολόκληρη την αξιακή αλυσίδα, καθώς καμία γεωγραφική περιοχή δεν κυριαρχεί σε όλα τα στάδια της αλυσίδας αυτής.
Αυτός ο διασυνοριακός χαρακτήρας τονίζεται περαιτέρω από το γεγονός ότι τα προϊόντα ημιαγωγών εκ φύσεως αποτελούν προαπαιτούμενο για τις κατάντη βιομηχανίες.
Παρότι η κατασκευή ημιαγωγών είναι ενδεχομένως συγκεντρωμένη σε ορισμένες περιοχές, οι βιομηχανικοί χρήστες τους είναι διάσπαρτοι σε ολόκληρη την Ένωση.
Στο πλαίσιο αυτό, η ασφάλεια του εφοδιασμού ημιαγωγών και η ανθεκτικότητα του οικοσυστήματός τους μπορούν να αντιμετωπιστούν αποτελεσματικότερα μέσω ενωσιακής νομοθεσίας εναρμόνισης βάσει του άρθρου 114 ΣΛΕΕ.
Είναι αναγκαίο ένα ενιαίο συνεκτικό κανονιστικό πλαίσιο που θα εναρμονίζει ορισμένες προϋποθέσεις ώστε οι φορείς εκμετάλλευσης να εκτελούν συγκεκριμένα έργα που συμβάλλουν στην ασφάλεια του εφοδιασμού και την ανθεκτικότητα του οικοσυστήματος ημιαγωγών της Ένωσης.
Επιπλέον, θα πρέπει να θεσπιστεί ένας συντονισμένος μηχανισμός για την παρακολούθηση, τη στρατηγική χαρτογράφηση και την πρόληψη και αντιμετώπιση των κρίσεων, ώστε να καλυφθούν οι ελλείψεις εφοδιασμού και να προληφθούν τα εμπόδια στην ενότητα της εσωτερικής αγοράς, παράλληλα δε να αποφευχθούν οι διαφορές αντιμετώπισης μεταξύ των κρατών μελών.
(6)
Προκειμένου να ενισχυθούν οι κρίσιμες υποδομές και η ασφάλεια της Ένωσης, καθώς και η τεχνολογική υπεροχή της, απαιτούνται τόσο μικροκυκλώματα αιχμής όσο και ώριμα μικροκυκλώματα, ιδίως για τη μελλοντική βιωσιμότητα των στρατηγικών τομέων.
(7)
Η επίτευξη αυτών των στόχων θα πρέπει να υποστηριχτεί από μηχανισμό διακυβέρνησης.
Σε επίπεδο Ένωσης, ο παρών κανονισμός θα πρέπει να θεσπίσει ευρωπαϊκό συμβούλιο για τους ημιαγωγούς, το οποίο θα απαρτίζεται από εκπροσώπους των κρατών μελών και θα προεδρεύεται από την Επιτροπή, για να διευκολύνει την ομαλή, αποτελεσματική και εναρμονισμένη εφαρμογή του παρόντος κανονισμού, τη συνεργασία και την ανταλλαγή πληροφοριών.
Το ευρωπαϊκό συμβούλιο για τους ημιαγωγούς θα πρέπει να παρέχει συμβουλές και θα επικουρεί την Επιτροπή σε συγκεκριμένα ζητήματα, συμπεριλαμβανομένης της συνεπούς εφαρμογής του παρόντος κανονισμού, διευκολύνοντας τη συνεργασία μεταξύ των κρατών μελών και ανταλλάσσοντας πληροφορίες για θέματα που σχετίζονται με τον παρόντα κανονισμό.
Το ευρωπαϊκό συμβούλιο για τους ημιαγωγούς θα πρέπει επίσης να συμβουλεύει την Επιτροπή σε θέματα διεθνούς συνεργασίας σχετικά με τους ημιαγωγούς.
Το ευρωπαϊκό συμβούλιο για τους ημιαγωγούς θα πρέπει να πραγματοποιεί χωριστές συνεδριάσεις για τα καθήκοντά του σύμφωνα με τα διάφορα κεφάλαια του παρόντος κανονισμού.
Οι διάφορες συνεδριάσεις μπορούν να περιλαμβάνουν διαφορετικές συνθέσεις των εκπροσώπων υψηλού επιπέδου και η Επιτροπή μπορεί να συγκροτεί υποομάδες.